**Parni valjak** je jedan od najvećih, odnosno najpopularnijih zagrebačkih pop-rock sastava. Osnovan je 1975. a prestao postojati 2005. na 30. godišnjicu, no vraća se na scenu 2009. godine. Ova je grupa jedna od "pokretača" čitavog vala rock i pop-rock grupa na ovim prostorima, a izbacila je mnogo hitova, poput: "Stranica dnevnika", "Lutka za bal", "Neda", "Jesen u meni", "Ugasi me", "Sve još miriše na nju", "Zastave", "Uhvati ritam", "Moje dnevne paranoje" i drugih uz koje su odrastale starije generacije, a uz njih zaplešu i današnji mladi.

Povijest sastava
----------------

Osnovan je 1975. u Zagrebu, a oproštajni koncert izvode na 30-godišnjicu, 2005. godine kada najavljuju prestanak zajedničkog djelovanja. Mnogo je kvalitetnih domaćih glazbenika prošlo kroz ovu grupu.

Prvu postavu tvorili su: 

* Aki Rahimovski - vokal, klavijature
* Husein Hasanefendić - Hus - solo gitara, akustične gitare i vokal
* Srećko Antonioli - bubnjevi, udaraljke i vokal
* Zlatko Miksić - Fuma - bas gitara
* Jurica Pađen - solo gitara, akustične gitare i vokal

### Grupa od nastajanja do 1979.

Grupu osnivaju Husein Hasanefendić - Hus i Jurica Pađen zajedno sa Vladimirom Mihaljekom - Mihom, koji je donedavno bio menadžer Bijelog dugmeta, pa je grupa zamišljena kao zagrebačka verzija te tada popularne grupe. Sastavu se pridružuju Zlatko Miksić - Fuma (bass gitara), Aki Rahimovski (vokal) i bubnjar Srećko Antonioli. Band je uskoro počeo izdavati singlove, no zbog loših tekstova i navodnih krađa melodija bivaju napadani od strane kritike.
1976. godine izdaju svoj 1. studijski album Dođite na show! gdje konačno pokazuju "nekakvu" kvalitetu, ali to nije dovoljno. Sa tog albuma se izdvajaju tek pjesme "Dođite na show!" i "Prevela me mala žednog preko vode". Drugi album objavljuju pod nazivom Glavom kroz zid 1977. godine, no i dalje se ne ističu previše, a sa ovog albuma se ističu pjesme "Lutka za bal" i "Kravata oko vrata (butnovnik bez razloga)".
1978. godine Aki i Hus odlaze u vojsku, tako da grupa prestaje sa radom, a tokom te pauze napušta ih Jurica Pađen te osniva sastav Aerodrom. Po povratku iz vojske grupa nastavlja sa radom i to sa Branimirom Johnnyjem Štulićem, no, sa njim se rastaju već nakon dva tjedna. No Johnnyjev dolazak u sastav utječe na Husa, tako da slijedeći albumi imaju drugačiji ukus. Valjak i Štulić ostaju u dobrim odnosima, naime, Hus Azri producira prvi singl sa pjesmama "Balkan" i "A šta da radim".
Treću ploču pod nazivom Gradske priče objavljuju 1979. godine, a grupi se priključuju Ivan Piko Stančić (bubnjevi) i gitarist Zoran Cvetković - Zok. Tu se ističu njihov prvi pravi hit "Stranica dnevnika" i pjesma "Ulične tuče".

### Grupa u razdoblju od 1980. - 1983.

Krajem 1980. godine objavljuju album Vruće igre koji ih napokon baca u prvi plan. Napokon postaju popularni hitovima "Neda", "Javi se", "Ona je tako prokleto mlada", a Hus se odužuje Štuliću obradom pjesme "Kad Miki kaže da se boji". Ovim albumom su predstavili i nove članove - gitarist i saksofonist Rastko Milošev, basist Srećko Kukurić te bubnjar Paolo Sfeci.
Uspjeh prethodnog albuma Aki i Hus iskorištavaju te počinju s "rafalnim" objavljivanjem ploča.
Najprije 1981. izdaju album Vrijeme je na našoj strani na kojem se nalaze hitovi "Kao ti", "Staška", "Moje dnevne paranoje" te "Djevojčice ne...", a uz Husa na ploči se kao autor potpisuje i Srećko Kukurić pjesmom "Ako želim".
1982. godine dolazi na red prvi live album Koncert, a već slijedeće godine novi studijski album Glavnom ulicom u kojem se autorski iskazuju Rastko Milošev i Srećko Kukurić, a ploča se od prethodnih iskazuje uvođenjem puhačkih instrumenata.

### Grupa u razdoblju od 1984. - 1989.

1984. godine izdaju album Uhvati ritam, a gosti na ovom albumu su: Zoran Kraš na klavijaturama te Momčilo Bajagić - Bajaga, Dejan Cukić te Dražen Vrdoljak kao prateći vokali. Nakon objavljivanja kompilacije "Parni valjak", 1985. izlazi još jedan album pod nazivom Pokreni se!. Na tom albumu su gostovali Margita Stefanović, Drago Mlinarec, Miroslav Sedak Benčić, a Hus je otpjevao glavni vokal u pjesmi "Stojim već satima". 1986. godine izdaju još jedan live album E=mc2, a s njima sviraju Zoran Cvetković - Zok te Toni Ostojić.
1987. godine izlazi album Anđeli se dosađuju?, u kojem izlazi jedan od najvećih njihovih hitova - "Jesen u meni".
Početkom svibnja 1987. godine Hus objevljuje stanku, a već nakon par mjeseci grupa se vraća u obnovljenom sastavu - Zorislav Preksavec - Preksi kao basist, te bubnjar Dražen Scholz, te snimaju novi album - Sjaj u očima. Kao udarna pjesma na ovom albumu je "Moja je pjesma lagana", a tu se nalazi i obrada Mlinarčeve "Uvijek kad ostanem sam". Nakon objavljivanja ploče Zoran Cvetković - Zok odlazi u London, a njegovo mjesto zauzima gitarist Bruno Kovačić, a dolazi i mladi klavijaturist Berislav Blažević - Bero.

### Grupa od 1990. - 1999.

1990. grupa izdaje album Lovci snova, koji donosi pjesme "Godine prolaze", "Suzama se vatre ne gase", "Ima dana" te "Samo san", a potom objavljuju i treći live album pod nazivom Svih 15 godina - Live... a 1992. godine u grupu dolazi jedan od najboljih hrvatskih gitarista Marijan Brkić - Brk.
Poslije poduže stanke objavljuju album Buđenje u kojemu se i Brk potpisuje kao autor, a za taj album dobija čak 7 diskografskih nagrada Porin, čime dokazuju kvalitetu. Iduću, 1995. godinu izdaju najprodavaniji hrvatski live album, Bez struje: Live in ZeKaeM, kojeg sviraju u Zagrebačkom Kazalištu Mladih.
1997. godine izdaju album Samo snovi teku uzvodno na kojem u pjesmi "To ni političan song" kao vokal gostuje Vlado Kreslin.

### Grupa od 2000. - 2005.

Kad se mislilo da je s grupom sve gotovo te da je pred raspadom, Valjak 2000. godine izdaje još jedan studijski album Zastave koji je, kao i prethodni sadržavao mnoge hitove poput "Zastave", "Mijenjam se", "Zapjevaj" te "U ljubav vjerujem", a iste godine objavljuju i prvi DVD pod nazivom 25 godina. Slijedeće godine na mjesto basista dovode Zvonimira Bučevića - Buča, te izdaju još jedan live album Kao nekada: Live in S.C. a 2004. godine izdaju, za sada poslijednji studijski album - Pretežno sunčano?.
2005. godine izdaju 2 kompilacije sa najvećim hitovima - Koncentrat 1977.-1983. te Koncentrat 1984.-2005. te DVD sa snimkom koncerta iz 1995. u ZKM-u, Bez struje: Live in ZeKaeM.
Oproštajni koncert održavaju na Trgu Bana Josipa Jelačića (ovo je, zanimljivo, njihov jedini koncert na tom trgu), na dočeku 2006. godine i nakon 30 godina rada se opraštaju od vjerne publike.

### Grupa od 2005. do danas

Nakon "umirovljenja" članovi i dalje ostaju u glazbi i u dobrim odnosima. Međusobno si gostuju na koncertima i albumima.
Hus postaje predsjednik Hrvatske Glazvene Unije, Aki 2007. godine izdaje svoj prvi solo album. Isto čine i Buč te Brk. Bero odlazi svirati u obnovljeni sastav Majke, a Dražen Scholz najprije ostaje u Akijevom bandu, a potom odlazi u novoformirani sastav D.O.G. Kantina u kojem je i Tina Rupčić, prateći vokal Valjka.
Krajem rujna 2009. godine najavljuje se ponovno okupljanje banda, povodom turneje Karlovačko live, a novi članovi su Dado Marinković i bivši basist Zorislav Preksavec - Prexi. Za ovu priliku snimljene su i dvije nove pjesme: "Nakon svih godina" i "To sam stvarno ja".

Diskografija
------------

U svojoj bogatoj karijeri Parni valjak je objavio 16 studijskih albuma, 14 singlova, 5 live albuma i 4 kompilacije.

### Studijski albumi

1. Dođite na show!, PGP RTB, 1976
2. Glavom kroz zid, Jugoton, 1977
3. Gradske priče, CBS/Suzy, 1979
4. City Kids, CBS, 1979
5. Vruće igre, CBS/Suzy, 1980
6. Vrijeme je na našoj strani, Suzy, 1981
7. Glavnom ulicom, Suzy, 1983
8. Uhvati ritam, Jugoton, 1984
9. Pokreni se!, Jugoton, 1985
10. Anđeli se dosađuju?, Jugoton, 1987
11. Sjaj u očima, Jugoton, 1988
12. Lovci snova, Jugoton, 1990
13. Buđenje, Esnaf/Croatia Records, 1994
14. Samo snovi teku uzvodno, Croatia Records, 1997
15. Zastave, Croatia Records, Košava, 2000
16. Pretežno sunčano?, Croatia Records/Master Music, 2004

### Live albumi

1. Koncert - Live '82, Suzy, 1982
2. E=mc2, Jugoton, 1986
3. Svih 15 godina - Live... Croatia Records, 1991
4. Bez struje: Live in ZeKaeM, Croatia Records, 1995
5. Kao nekada: Live at S.C. Croatia Records/Master Music, 2001

### Kompilacije

1. Parni valjak, Suzy, 1985
2. Pusti nek' traje: Kolekcija vol. 1, Croatia Records, 1991
3. Koncentrat 1977.-1983. Hit Records/Suzy, 2005
4. Koncentrat 1984.-2005. Croatia Records, 2005

### DVD

1. 25 godina, Croatia Records/Hrvatski telekom, 2002
2. Bez struje: Live in ZeKaeM, Croatia Records, 2005

### Ostala izdanja

1. Red Tab, poklon kaseta, Jugoton, 1990
2. 25 godina, mini-kompilacija, Croatia Records, 2000

### Singlovi

1. Parni valjak/Šizofrenik, Alta/PGP RTB, 1976
2. Tako prođe tko ne pazi kad ga Parni valjak zgazi/Dok si mlad, PGP RTB, 1976
3. Ljubavni jadi jednog Parnog valjka/Teško je biti sam, PGP RTB, 1976
4. Prevela me mala/O šumama, rijekama i pticama, PGP RTB, 1976
5. Oću da se ženim/Ljeto, Jugoton, 1977
6. Lutka za bal/Crni dani, Jugoton, 1977
7. Od motela do motela/Predstavi je kraj, CBS/Suzy, 1978
8. Stranica dnevnika/Ulične tuče, Jugoton, 1979
9. Ugasi me/Ugasi me INSTRUMENTAL, Jugoton, 1985
10. Kekec je slobodan, red je na nas, Croatia Records, 1991
11. Kaži ja!/Sai Baba blues/Kaži ja! NU ZAGREB PEPSI, Croatia Records, 1997
12. Mir na jastuku, Croatia Records, 2000
13. Srcekrad, Croatia Records, 2000
14. Ugasi me LIVE, Croatia Records, 2001
15. Tko nam brani/Dok si pored mene, 2002

Vanjske veze
------------

***Parni valjak*** na Wikimedijinoj ostavi

* Službene stranice
* Parni valjak web page by Davor Pleše Arhivirano 2010-09-19 na Wayback Machine-u

| * p
* r
* u
Parni valjak |
| --- |
|  **Husein Hasanefendić - Hus** • **Marijan Brkić - Brk** • **Berislav Blažević - Bero** • **Zorislav Preksavec - Prexi** • **Damir Šomen** Aki Rahimovski • Srećko Antonioli • Zlatko Miksić - Fuma • Jurica Pađen • Branimir Štulić - Johnny • Ivan Stančić - Piko • Zoran Cvetković - Zok • Rastko Milošev • Srećko Kukurić •Paolo Sfeci • Vedran Božić • Dražen Scholz - Šolc • Bruno Kovačić • Kristina Kresnik - Tina • Zvonimir Bučević - Buč • Dalibor Marinković - Dado |
| Studijski albumi | *Dođite na show!* • *Glavom kroz zid* • *Gradske priče* • *City Kids* • *Vruće igre* • *Vrijeme je na našoj strani* • *Glavnom ulicom* • *Uhvati ritam* • *Pokreni se!* • *Anđeli se dosađuju?* • *Sjaj u očima* • *Lovci snova* • *Buđenje* • *Samo snovi teku uzvodno* • *Zastave* • *Pretežno sunčano?* • *Stvarno nestvarno* • *Nema predaje* |
| Koncertni albumi | *Koncert - Live '82* • *E=mc²* • *Svih 15 godina* • *Bez struje: Live in ZeKaeM* • *Kao nekada: Live at S.C.* |
| Kompilacije | *Parni valjak* • *Pusti nek' traje* • *Koncentrat 1977.-1983.* • *Koncentrat 1984.-2005.* • *The Ultimate Collection* |
| Videografija | *Koncert* • *25 godina* • *Bez struje: Live in ZeKaeM* |